Star Wars: The Rise Of Skywalker – teaseren er landet

Fra nu af og til december kan vi alle sammen gå og spekulere over, hvilken Skywalker der refereres til i titlen på den kommende – og afsluttende – Star Wars-film i Skywalker-sagaen: Star Wars Episode 9: The Rise Of Skywalker. Er det Luke der genopstår? Kylo Ren, Leias søn, der forlader den mørke side? Eller er Reys forældre måske ikke helt så ubetydelige som de blev gjort til i den sidste film?

Titlen og den obligatoriske teaser blev lanceret i dag. I forbindelse med den årlige Star Wars Celebration-event – og sikke en sag. Den fokuserer primært på actionsekvenser, men der er heldigvis også blevet plads til gensyn med både Rey, BB-8, Kylo, Poe, Finn, Leia og, ikke mindst Billie Dee Willams i rollen som den aldrende Lando Calrissian i Tusindårsfalkens cockpit.

Og så slutter traileren med en velkendt ond latter fra skuespilleren Ian McDiermaid, der lagde krop til figuren Emperor Palpatine …

Billie Dee Williams i traileren til Star Wars: The Rise Of Skywalker.

Under Celebration-eventet blev det også afsløret at BB-8 får en ny legekammerat i form af en et-hjulet skralderobot kaldet Dio. Sandsynligvis for at Disney kan sælge flere bamser. Mere interressant er det, at Rey igen bærer Luke Skywalkers lyssværd, der blev flået midt over i Episode 8. Daisy Ridley, der spiller Rey, sagde ved eventet at ”Lukes lyssværd lever”.

Men. Hun sagde ikke noget om hvem den Skywalker, der nævnes i titlen refererer til. Lad spekulationerne begynde … 3 – 2 – 1, Nu!

Star Wars: The Rise Of Skywalker – teaseren er landet